Karina Lorentzen Dehnhardt (SF), 2010-05-04:
Jeg vil godt starte med at sige, at jeg synes, det er trist, når mennesker bliver afhængige af stimulanser og ødelægger livet for sig selv og for deres nærmeste, for deres kære.
Men det er nu engang noget, vi bliver nødt til at forholde os til, og derfor er det da også væsentligt, at vi får taget en debat her i dag om kat.
Jeg synes, vi skal gå meget hårdt efter bagmændene, for det er dem, der forsyner markederne, men vi må også bare erkende, at der jo er efterspørgsel, og det betyder, at der så også er bagmænd.
Jeg synes, der er flere grunde til, at vi skal se på bekæmpelsen af kat som rusmiddel.
For det første, som det har været nævnt her i debatten, er det en finansieringskilde i forhold til terror, og det skal vi gøre, hvad vi kan for at bekæmpe, så pengene ikke går den vej.
Vi skal også gøre det af hensyn til ofrene, altså de mennesker, som bliver afhængige af de her stimulanser.
Så der er også mange ofre i det her spil.
Så er der faktisk en tredje grund, som måske kan synes lidt usædvanlig at fremhæve i dag.
Men det er faktisk sådan, at Yemen er en af storprocenterne af lige præcis kat, og for at kunne producere kat bruger de 3.000 år gammelt grundvand.
Det regner nemlig nærmest ikke i Yemen.
Yemen burde jo bruge deres ressourcer på at producere landbrugsvarer til deres befolkning i stedet for at producere kat.
Derfor synes jeg også, der vil være ret god mening i at reducere efterspørgslen efter kat lige præcis af de årsager.
I Berlingske Tidende kunne man i februar læse, at man i Sverige har rykket grænsen for, hvornår noget er en grov narkotikaforbrydelse, fordi man faktisk har fået ny viden, siger man, om kat.
Tidligere mente man, at 250 g var en dosis, som var det, der skulle til, når man tyggede det.
Man har nu fået en viden om, at det faktisk kun er 25 g, og at det lige præcis i hvert fald i Sverige er sådan, at det er doserne, der er udgangspunktet for, hvor stor straffen er.
Jeg har ikke nærmere kendskab til, hvordan det nødvendigvis hænger sammen i Danmark, men jeg synes da, det er en viden, som vi skal have undersøgt, og derfor er det rigtig fornuftigt, at ministeren kommer her og siger, at han nu har sat gang i en undersøgelse.
Det kan simpelt hen være relevant at justere i strafniveauet.
Jeg har svært ved at vurdere, hvor det skal være.
Derfor er jeg fuldt ud tilfreds med, at ministeren igangsætter sådan en undersøgelse.
Jeg synes, der er behov for en helhedsplan på det område, og jeg blev egentlig så glad, da regeringen fremlagde en ny indbrudspakke.
Her var der tænkt på straf til hælerne, hvilket kan være meget fornuftigt, men man havde søreme også tænkt den så langt ud, at man erkender, at man er nødt til at lave en indsats i forhold til stofmisbrugerne, som kommer ud af fængslet, og give dem en bedre opfølgning, når de bliver løsladt, fordi det faktisk ofte er sådan, at indbrud bliver lavet, fordi der er folk, der skal bruge penge til stoffer.
Så jeg synes også, der er behov for, at vi får tænkt i helheder for at få løst det her problem.
Det er nemlig et stort socialt problem, og det har været nævnt, at somalierne er en gruppe, som tygger de her planter rigtig meget.
Noget af det, som jeg er stødt på i min research i dag, er, at der mangler behandling til de her mennesker.
Det er meget socialt tabuiseret.
Somalierne er faktisk ikke rigtig glade for at tale om det her i deres miljøer.
Så der er behov for mere oplysning, og der er behov for nogle målrettede behandlingstilbud. Derfor håber jeg meget, at ministeren vil tage det med i sin overvejelse, at vi får en mere helhedsorienteret indsats i forhold til den her problemstilling, for der er ganske mange familier, som lider under et familiemedlems forbrug af kat, og som Dansk Folkeparti også nævner i beslutningsforslaget, er det faktisk en hyppig årsag til skilsmisse.